Nuuskommentaar: Wat gaan in VSA verander ná verkiesing?Nancy Pelosi, die Demokrate se leier in die huis van verteenwoordigers, word deur ondersteuners toegejuig by die Hyatt Regency Hotel in Washington (6 November 2018). Foto: AP Photo/Jacquelyn Martin Pres. Donald Trump beskryf dit as ’n klinkende oorwinning vir die Republikeine, maar die meeste ontleders meen die Demokrate het, soos die meeste peilings voorspel het, die beste daarvan in die Amerikaanse midtermyn-verkiesing afgekom. Die werklikheid is dat die Demokrate nou in beheer van die huis van verteenwoordigers is nadat die Republikeine voor die verkiesing in beheer van die senaat sowel as die huis van verteenwoordigers was. Dit gaan Trump se vermoë om “ongehinderd” te regeer, aansienlik inperk. Die mate waartoe dit geskied hang af van Trump en die Demokrate se wil om saam te werk, eerder as om mekaar knaend te dwarsboom. Die Republikeine het hul meerderheid in die senaat effe vergroot. De Standaard berig dat Trump inderdaad die olyftak uitgehou het. Uit dié konteks wil dit lyk of Trump eintlik steeds die rug styf maak, veral met sy aansprake van ’n klinkende oorwinning. Die Demokrate se leier in die huis van verteenwoordigers, Nancy Pelosi, het nadat dit duidelik geword het hoe die wind nou waai, gesê die kiesers wil vrede hê, asook resultate. “Ons het genoeg van die verdeeldheid.” Pelosi het voorts opgemerk: “Môre sal ’n nuwe dag in die VSA wees.” Of Pelosi egter haar posisie as speaker van die huis van verteenwoordigers, wat sy onder die bewind van pres. Barack Obama beklee het, gaan herwin, is onseker. Verskeie Demokratiese verteenwoordigers het aangedui dat hulle haar nie weer daar wil hê nie. Pres. Donald Trump saam met Sarah Huckabee Sanders, die Withuis-woordvoerder, en Kellyanne Conway, ŉ raadgewer van Trump (5 November 2018). Foto: AP Photo/Michael Conroy Vooraf is die verkiesing as ’n referendum vir Trump beskou. Dit is egter moeilik om te bepaal in hoe ’n mate dit kan wees. Terwyl Trump ooglopend ’n hou in die verkiesing weg het, dui ’n Rasmussen-peiling nou daarop dat tevredenheid met Trump se werk in Oktober die hoogste vlak in ’n jaar bereik het, naamlik 49%. Ongelukkigheid met sy werk het in dieselfde tydperk met 2% afgeneem, en staan op 50%. Voorts dui peilings daarop dat Trump al minder as ’n “drawback” beskou word om kongres- en goewerneurskandidate in verkiesingsveldtogte by te staan. Trump kon nie behoorlik munt slaan uit die sterk Amerikaanse ekonomie nie, waarskynlik hoofsaaklik omdat baie Amerikaners volgens peilings bekommerd is dat die ekonomie binnekort negatief kan omswaai. Vroue het besonder aktief aan die verkiesing deelgeneem, en veral die Demokrate het hieruit voordeel getrek. Daar is nog twee jaar oor voor die volgende presidentsverkiesing. As in gedagte gehou word in hoe ’n mate die politieke toneel in die voorafgaande twee jaar verander het, gaan dit moeilik wees om die pas-afgelope verkiesing as “referendum” te gebruik om Trump se kanse vir herverkiesing te bepaal. Dit moet in gedagte gehou word dat Trump in die vorige verkiesing met 2,8 miljoen stemme deur Hillary Clinton afgeransel is, en net deur ’n kombinasie van “gelaaide en ongelaaide” setels en die kieskollege kon wen. Hier lyk dit of nie veel verander het nie, hoewel meer middelklasbuurte nou Demokraties geneig het. Trump sal egter moet werk aan die persepsies wat veral vroue oor hom het. Voorts hang dit af of vrese vir ’n duik van die ekonomie werklikheid gaan word. In ’n onlangse peiling is die ekonomie as die meeste kiesers se bekommernis uitgewys.